Ada Hausvater și Cristian Rudic au primit Ordinul Național "Pentru Merit" în grad de Cavaler
Ministrul Culturii, Raluca Turcan, le-a oferit, joi seara, la Timișoara, Adei Hausvater și lui Cristian Rudic, în numele președintelui României, Ordinele Naționale "Pentru Merit" în grad de Cavaler, conferite cu prilejul Zilei Culturii Naționale.
"Performanța culturală pe care doamna Ada Hausvater a realizat-o în Timișoara răsună până la București și în multe alte locuri din țară. A adus publicul în sălile de spectacol, a atras profesioniști ai teatrului de mare valoare și a creat o echipă artistică și tehnică remarcabilă. A construit acestui teatru o identitate puternică, modernă, europeană și a impus această instituție de cultură prin spectacole apreciate în țară și în străinătate.
Pe aceeași scenă a managerilor culturali exemplari se află domnul Cristian Rudic. Cariera muzicală a domniei sale s-a dezvoltat firesc în cea de manager cultural al Operei timișorene, aducând acestei instituții de cultură numeroase colaborări internaționale, cu orchestre din Austria, Spania sau Japonia. Este un om care dăruiește frumosul semenilor săi și o face cu eleganță și rafinament", spune ministrul Culturii, Raluca Turcan, pe Facebook.
Ca ministru al Culturii, Turcan le-a mulțumit celor doi pentru ce au făcut și fac pentru Timișoara culturală și pentru România culturală.
"Sunt sigură că timișorenii și românii iubitori de cultură le mulțumesc în egală măsură. Cred că experiența culturală minunată pe care oamenii au trăit-o în 2023 – localnici și oaspeți deopotrivă – se datorează în bună măsură acestor doi manageri extraordinari ai acestor două instituții de elită din centrul Timișoarei. Au reconfirmat prestigiul cultural al Timișoarei și au comunicat că România aparține Europei. Le mulțumesc și îi aplaud", a mai spus Turcan, citată de Mediafax.
CITEȘTE ȘI: Primarul Fritz a făcut cadou 250 de mii de euro Băncii Mondiale pentru… un parteneriat incert
Foto: Adrian Pîclișan / TNTm